ประกาศคณะกรรมการว่าด้วยฉลาก ฉบับที่ 10 (พ.ศ. 2526) เรื่อง กำหนดพัดลมไฟฟ้าเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๑๐ (พ.ศ. ๒๕๒๖)
เรื่อง
กำหนดพัดลมไฟฟ้าเป็นสินค้าที่ควบคุมฉลาก
  

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ ๑
ให้พัดลมไฟฟ้าทุกชนิดเป็นสินค้าที่ควบคุมฉลาก

ข้อ ๒
พัดลมไฟฟ้าที่จะนำออกขาย ต้องจัดให้มีฉลากตามข้อ ๓
ปิดหรือติดไว้ที่ตัวพัดลมไฟฟ้า และต้องจัดให้มีเอกสารหรือคู่มือตามข้อ ๔

ข้อ ๓
ฉลากที่พัดลมไฟฟ้านั้น ต้องใช้ข้อความเป็นภาษาไทยให้เห็นและอ่านได้ชัดเจน
ข้อความในฉลากอย่างน้อยต้องมีสาระสำคัญ ดังต่อไปนี้
(๑)
ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ถ้าผู้ผลิตหรือผู้นำเข้ารายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของผู้ผลิตหรือผู้นำเข้าก็ได้
(๒)
แรงดันไฟฟ้าที่กำหนด หรือช่วงแรงดันไฟฟ้าที่กำหนด โดยระบุหน่วยเป็นโวลต์
หรือมีตัวอักษร V แทนก็ได้
(๓)
กำลังไฟฟ้าที่กำหนด โดยระบุหน่วยเป็นวัตต์ หรือมีตัวอักษร W แทนก็ได้
(๔)
ความถี่กำหนด หรือช่วงความถี่ที่กำหนด โดยระบุหน่วยเป็นแฮร์ตซ์ หรือมีตัวอักษร Hz แทนก็ได้
(๕)
เดือนและปีที่ผลิต หรือรุ่นที่ผลิต ซึ่งจะใช้เป็นรหัสแทนก็ได้
(๖)
ขนาดของพัดลมไฟฟ้า ให้ระบุหน่วยเป็นมิลลิเมตร หรือมีตัวอักษร mm แทนก็ได้
โดยวัดจากเส้นผ่านศูนย์กลางของวงกลมที่ลากผ่านปลายสุดของใบพัดลม
(๗)
ชื่อประเทศที่ผลิต
(๘)
พัดลมประเภทที่ไม่มีการฉนวนสองชั้นหรือการฉนวนพิเศษตามมาตรฐานผลิตภัณฑ์อุตสาหกรรมเกี่ยวกับเครื่องใช้ไฟฟ้า
ซึ่งต้องมีสายดินเพื่อให้สามารถป้องกันการถูกไฟฟ้าช็อก ให้มีคำว่า ต้องมีสายดิน หรือมีสัญลักษณ์ (ดูไฟล์ภาพ) แทนก็ได้
(๙)
ตำแหน่งต่าง ๆ ของการควบคุมอัตราเร็ว ต้องแสดงด้วยตัวเลข
อักษรหรือสัญลักษณ์อย่างอื่นที่มองเห็นและเข้าใจง่าย ถ้าใช้ตัวเลขแสดงตำแหน่งต่าง ๆ
ตำแหน่ง ปิด ให้ใช้ตัวเลข ๐ ส่วนตำแหน่งอื่น ๆ ให้ใช้ตัวเลขที่สูงขึ้นตามลำดับอัตราเร็ว
และตัวเลข ๐ ต้องไม่ใช้แสดงตำแหน่งอื่น ๆ อีก

ข้อ ๔
เอกสารหรือคู่มือสำหรับใช้ประกอบกับพัดลมไฟฟ้าต้องใช้ข้อความเป็นภาษาไทย
ข้อความในเอกสารหรือคู่มืออย่างน้อยต้องมีสาระสำคัญ ดังต่อไปนี้
(๑)
คำแนะนำและคำเตือนการใช้พัดลมไฟฟ้าเพื่อความปลอดภัยและประหยัด
(๒)
การบำรุงรักษา
(ก)
คำแนะนำวิธีทำความสะอาดและการรักษาพัดลมไฟฟ้า
(ข)
การเปลี่ยนชิ้นส่วน ให้แสดงด้วยรูปของพัดลมไฟฟ้าแยกเป็นส่วน ๆ
โดยเฉพาะส่วนสำคัญที่อาจเปลี่ยนได้พร้อมรูปของเครื่องมือที่ใช้
และคำอธิบายหรือคำแนะนำในการเปลี่ยนชิ้นส่วน เช่น สายไฟฟ้า หน้ากาก ใบพัด

ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]


ประกาศ ณ วันที่ ๓๑
สิงหาคม ๒๕๒๖
มาลดี วสีนนท์
ประธานกรรมการว่าด้วยฉลาก










มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๐ มกราคม ๒๕๕๔

[๑]
ราชกิจจานุเบกษา เล่ม ๑๐๐/ตอนที่
๑๖๒/ฉบับพิเศษ หน้า ๑๖/๑๒ ตุลาคม ๒๕๒๖